open-index/open-wikipedia-markdown huggingface dataset:
תומאס סקוט ויליאמס

**תומאס סקוט ויליאמס** (באנגלית: **Thomas Scott Williams**; 26 ביוני 1777 – 15 בדצמבר 1861) היה פוליטיקאי אמריקאי שכיהן כחבר בית הנבחרים של ארצות הברית מטעם מדינת קונטיקט.

## ביוגרפיה
ויליאמס נולד ב-26 ביוני 1777 בוות'רספילד שבקונטיקט, והשלים לימודים קדם אקדמאיים. הוא השלים את לימודיו במכללת ייל בשנת 1794. לאחר מכן למד משפטים, הוסמך כעורך דין בשנת 1799 והחל לעסוק בעריכת דין במנספילד, קונטיקט. בשנת 1803 עבר להרטפורד, קונטיקט. בשנים 1809–1810 מונה לתובע של מועצת המנהלים של קרן בתי הספר של הרטפורד. הוא כיהן בבית הנבחרים של קונטיקט בשנים 1813, 1815 ו־1816, ובשנים 1815 ו־1816 שימש גם כמזכיר בית הנבחרים.

ויליאמס נבחר מטעם המפלגה הפדרליסטית לקונגרס ה־15, וכיהן מ־4 במרץ 1817 עד 3 במרץ 1819. לאחר מכן שב וכיהן כחבר בבית הנבחרים של המדינה בשנים 1819, 1825 ו־1827–1829. בשנת 1829 מונה לשופט עמית בבית המשפט העליון לערעורים ובבית המשפט העליון של קונטיקט, ובמאי 1834 מונה לנשיא בית המשפט העליון. הוא החזיק בתפקיד זה עד שהתפטר במאי 1847. בשנים 1831–1835 כיהן כראש עיריית הרטפורד. בשנת 1843 כיהן כסגן נשיא של American Board of Commissioners for Foreign Missions. לאחר מכן פרש מתפקידים ציבוריים.

ממאי 1848 ועד מותו שימש כנשיא American Tract Society בניו יורק. הוא נפטר בהרטפורד, קונטיקט, ב־15 בדצמבר 1861.

ויליאמס נישא בשנת 1812 לדליה אלזוורת', בתו של אוליבר אלזוורת' מווינדזור, קונטיקט, שנמנה עם האבות המייסדים של ארצות הברית. ויליאמס נקבר בבית העלמין אולד נורת' ליד גיסו, ויליאם אלזוורת'.

## קישורים חיצוניים
* 
* 

קטגוריה:אמריקאים ילידי קונטיקט
קטגוריה:חברי בית הנבחרים של ארצות הברית מקונטיקט
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1777
קטגוריה:אמריקאים שנפטרו ב-1861
יוטיובר וירטואלי

**VTuber** (קיצור של **Virtual YouTuber**; בעברית: **[[יוטיובר]] וירטואלי**) הוא יוצר תוכן מקוון המשתמש בדמות וירטואלית (אווטאר) דיגיטלית המונפשת בזמן אמת באמצעות טכנולוגיית לכידת תנועה. בעוד שהמפעיל האנושי (המכונה לעיתים בתעשייה "הנשמה" - "Soul") נותר אנונימי מאחורי הקלעים; האווטאר, המעוצב לרוב בסגנון אנימה, מתפקד כפרסונה עצמאית המקיימת אינטראקציה ישירה עם הקהל בשידורים חיים ובסרטונים מוקלטים.

## היסטוריה והתפתחות
שורשי התופעה נעוצים בניסיונות מוקדמים ליצירת "איידולים וירטואליים" (Virtual Idols) בשנות ה-90 של המאה ה-20, דוגמת קיוקו דאטה (Kyoko Date). פריצת הדרך המשמעותית התרחשה בשנת 2016 עם הופעתה של קיזונה איי (Kizuna AI), אשר טבעה את המונח והקימה את התשתית המושגית של התחום.

לפי מחקרים בתחום, מגפת הקורונה (COVID-19) שימשה כזרז משמעותי לצמיחת התעשייה; שכן הבידוד החברתי הגביר את הביקוש לתוכן אינטראקטיבי המבוסס על "נוכחות וירטואלית".

## טכנולוגיה
יצירת ה-VTuber מתבססת על שילוב של חומרה ותוכנה המאפשרים תרגום של תנועות אנושיות לגרפיקה דיגיטלית:
* **מידול וריגינג (Rigging)**: יצירת המודל בדו-ממד (Live2D) או בתלת-ממד. תהליך הריגינג מגדיר את ה"עצמות" והמפרקים של הדמות.
* **לכידת תנועה (Motion Capture)**: שימוש בחיישני עומק או במצלמות רשת כדי לעקוב אחר תנועות הפנים והגוף.

## היבטים כלכליים
תעשיית ה-VTuber נחשבת לאחד המגזרים הצומחים ביותר בכלכלת היוצרים. לפי דיווחים בתקשורת הכלכלית העולמית, דמויות מובילות בתחום גייסו מיליוני דולרים באמצעות תרומות ישירות (Super Chats) וחסויות; והתעשייה כולה נמצאת במגמת התרחבות מהירה לשווקים מערביים.

## ניתוח סוציולוגי
הצלחת ה-VTubers מיוחסת ליכולתם לייצר יחסים פארא-סוציאליים עם הקהל. מחקרים הראו כי הצופים תופסים את הדמויות הווירטואליות כמשכנעות ואמינות לא פחות מיוצרים אנושיים; ובמקרים מסוימים אף יותר, בשל השליטה המוחלטת על האסתטיקה.

## קישורים חיצוניים

## הערות שוליים

קטגוריה:אינטרנט
קטגוריה:יוטיוב
קטגוריה:יפן: תרבות
בנג'מין טולמדג'

**בנג'מין טולמדג**' (באנגלית: **Benjamin Tallmadge**; 25 בפברואר 1754 – 7 במרץ 1835) היה קצין צבא, ראש רשת ריגול ופוליטיקאי אמריקאי. הוא ידוע בעיקר בשל שירותו כקצין בצבא הקונטיננטלי במלחמת העצמאות האמריקאית. במהלך המלחמה עמד בראש רשת הריגול 'Culper Ring' בניו יורק, שם התבססו כוחות בריטיים גדולים. הוא גם הוביל פשיטה מוצלחת בלונג איילנד שהסתיימה בקרב פורט סנט ג'ורג'. לאחר המלחמה נבחר לבית הנבחרים של ארצות הברית מטעם המפלגה הפדרליסטית.

## ביוגרפיה
### ראשית חייו
טולמדג' נולד ב-25 בפברואר 1754 בסטאוקט שבפרובינציית ניו יורק, בלונג איילנד, בן לסוזנה סמית' ולכומר בנג'מין טולמדג' האב. בשנת 1773 סיים את לימודיו באוניברסיטת ייל. בשנים 1773–1776 שימש כמנהל בית ספר תיכון בוותרספילד, קונטיקט.

### מלחמת העצמאות האמריקאית
טולמדג' שירת כמייג'ור ברגימנט הדרגונים הקלים הקונטיננטלי השני. הוא מונה לתפקידו ב־20 ביוני 1776. לאחר שנתניאל סאקט הודח מתפקידו, מינה אותו ג'ורג' וושינגטון למנהל המודיעין הצבאי.

טלמדג' היה אחראי להעברת מודיעין מניו יורק שבשליטת הבריטים אל הצבא הקונטיננטלי. לשם כך הקים רשת מרגלים בשם 'Culper Ring', בסיוע אברהם וודהאל ורוברט טאונסנד.

הרשת חשפה את בגידתו של הגנרל בנדיקט ארנולד. הקצין הבריטי ג'ון אנדרה נתפס עם מסמכים מפלילים. טלמדג' חשד באנדרה כמרגל ובארנולד כמשתף פעולה, ופעל כדי למנוע את שחרורו. אנדרה הועבר למשמורתו של טולמדג' והוצא להורג בהמשך.

ב־21 בנובמבר 1780 הוביל טולמדג' כוח שחצה את לונג איילנד סאונד, פשט על אחוזת Manor St. George, והשמיד מצבורי חציר בריטיים בקוראם. וושינגטון שלח לו מכתב תודה על הפעולה המוצלחת.

טולמדג' שירת במטה וושינגטון עד פירוק הצבא הקונטיננטלי בשנת 1783. הוא התקבל כחבר מייסד באגודת סיניסינטי בקונטיקט, וקודם לדרגת לוטננט קולונל.

### קריירה לאחר מכן
בשנת 1792 מונה למנהל הדואר בליצ'פילד, קונטיקט. הוא הקים עסק מסחרי מצליח והיה הנשיא הראשון של בנק Phoenix Branch.

בשנת 1801 נבחר לבית הנבחרים של ארצות הברית מטעם קונטיקט כחבר המפלגה הפדרליסטית וכיהן בתפקיד עד 1817.

בשנת 1829 נמנה עם פדרליסטים שהגנו על הסנאטור אוריה טרייסי מפני האשמות בקשר לפרישת ניו אינגלנד מהאיחוד.

### חיים אישיים
בשנת 1784 נישא למרי פלויד, בתו של ויליאם פלויד, מחותמי הכרזת העצמאות וחבר קונגרס מניו יורק. לשניים נולדו שמונה ילדים.

לאחר מותה של מרי בשנת 1805 נישא למריה האלט בשנת 1808.

טולמדג' נפטר ב־7 במרץ 1835 בליצ'פילד, קונטיקט, ונקבר בבית העלמין המזרחי בעיר.

### הנצחתו
בסיס המודיעין הצבאי Fort Huachuca באריזונה מנציח את שמו באולם Tallmadge Hall. הערים טולמדג' במיין ובאוהיו נקראת על שמו, וכן מחוז Benjamin Tallmadge בתנועת הצופים של אמריקה בלונג איילנד.

## קישורים חיצוניים

* 
* 

קטגוריה:אמריקאים ילידי קונטיקט
קטגוריה:חברי בית הנבחרים של ארצות הברית מקונטיקט
קטגוריה:חברי בית הנבחרים של ארצות הברית מטעם המפלגה הפדרליסטית
קטגוריה:אמריקאים שנולדו ב-1754
קטגוריה:אמריקאים שנפטרו ב-1835
אנג'י סלי-זכריאס

**אנג'י סלי-זכריאס** (בגרמנית: **Enxhi Seli-Zacharias**; נולדה ב-29 בספטמבר 1993 בטירנה) היא פוליטיקאית גרמנייה ילידת אלבניה, המכהנת כחברת הלנדטאג של נורדריין-וסטפאליה מאז 2022. היא סגנית יו"ר הסיעה המקומית של אלטרנטיבה לגרמניה.

סלי-זכריאס מתנגדת להקמת חברות מקבילות ומשלוחי נשק לאוקראינה; היא תומכת בהנהגת איסור על עטיית כיסויי ראש בבתי הספר ("איסור על עטיית כיסויי ראש לילדים"). היא מתעסקת רבות באסלאמיזציה ובהתנגדות להגירה.

בפברואר 2026 נשאה נאום נגד ההגירה הסורית לגרמניה, יושבת ראש הבונסטאג נזפה בה במהלך הנאום. סלי-זכריאס הציגה סטטיסטיקה. הדבר זכה להדים גם ברשתות החברתיות בישראל.

## הערות שוליים

קטגוריה:ילידי 1993
יחסים פארא-סוציאליים

**יחסים פארא-סוציאליים** (באנגלית: **Parasocial relationships**) הם מערכות יחסים חד-צדדיות שמפתח אדם עם דמות ציבורית ("פרסונה"), אשר אינה מודעת לקיומו של הקשר. דמויות אלו יכולות להיות אמיתיות (כגון ידוענים, פוליטיקאים, או משפיעני רשת) או בדיוניות (דמויות מספרות, קולנוע או טלוויזיה).

המונח נטבע לראשונה בשנת 1956 על ידי הסוציולוגים דונלד הורטון וריצ'רד קוהל, אשר תיארו את התופעה כ"אשליה של קשר פנים-אל-פנים" הנוצרת בעקבות חשיפה חוזרת לאמצעי התקשורת.

## מודלים פסיכולוגיים
במהלך השנים פותחו מספר מודלים להסברת העומק והעצימות של יחסים אלו:

### מודל ה"ספיגה-התמכרות" (Absorption-Addiction Model)
מודל זה, שהוצע על ידי לין מקאטצ'ון (McCutcheon) ועמיתיה בשנת 2002, גורס כי יחסים פארא-סוציאליים נוצרים לעיתים כפיצוי על חסכים בחיים האמיתיים, כגון זהות חלשה או קשיים חברתיים. המודל מחולק לשני שלבים:
* **ספיגה** (Absorption): השקעה רגשית ומנטלית מוגברת בדמות במטרה למצוא משמעות או לברוח מהמציאות.
* **התמכרות** (Addiction): צורך במינונים גבוהים יותר של "קשר" (מעקב צמוד יותר, רכישת מוצרים או פנטזיות קיצוניות) כדי לשמר את הסיפוק הרגשי, מה שעלול להוביל להתנהגויות אובססיביות.

### תאוריית ההתקשרות (Attachment Theory)
חוקרים מציעים כי יחסים פארא-סוציאליים משמשים כ"תחליפי התקשרות". אנשים בעלי סגנון התקשרות חרד-עמיד (Insecure-resistant) נוטים יותר לפתח קשרים פארא-סוציאליים אינטנסיביים; זאת מאחר שהקשר החד-צדדי מאפשר להם לחוות אינטימיות ללא החשש מדחייה, נטישה או אכזבה הקיים במערכות יחסים בין-אישיות.

## השפעה על מתבגרים וצעירים
גיל ההתבגרות הוא תקופה קריטית לגיבוש זהות, ולכן ליחסים פארא-סוציאליים יש השפעה מכרעת על קבוצת גיל זו.

### גיבוש זהות ואוטונומיה
עבור מתבגרים רבים, דמויות ציבוריות משמשות כמודל לחיקוי (Role Models). מחקרים מראים כי הזדהות עם דמות מאפשרת למתבגר "לנסות" תכונות אופי, ערכים וסגנונות חיים בתוך סביבה בטוחה.

### דימוי גוף ורווחה נפשית
החשיפה המתמדת למשפיעני רשת המציגים אורח חיים ודימוי גוף אידיאלי (ולעיתים בלתי ריאלי) עלולה להוביל להשוואה חברתית ולפגיעה בדימוי גוף. עם זאת, קשר פארא-סוציאלי חיובי עשוי דווקא למתן השפעות אלו; מחקרים מצאו כי כאשר קיים קשר רגשי חזק וסימפתיה לדמות, הצופים נוטים "להטמיע" (Assimilate) את תכונותיה החיוביות ולחוש ביטחון עצמי גבוה יותר, במקום לחוש נחיתות מההשוואה.

### תמיכה חברתית ומניעת בדידות
עבור בני נוער הסובלים מחרדה חברתית או השתייכות לקבוצות מיעוט, יחסים פארא-סוציאליים יכולים לספק תחושת שייכות (Belonging) וקהילתיות. האינטראקציה המדומה ברשתות החברתיות מפחיתה תחושות של בדידות וחרדה קיומית.

## רמות של הערצה (Celebrity Attitude Scale)
החוקר ג'ון מאלטבי (Maltby) חילק את היחסים לשלוש רמות עצימות:
# **בידורית-חברתית** (Entertainment-Social): הרמה הבסיסית ביותר, בה הדמות משמשת כנושא לשיחה עם חברים או מקור להנאה.
# **אינטנסיבית-אישית** (Intense-Personal): כוללת רגשות עזים כלפי הדמות ומחשבות טורדניות עליה.
# **גבולית-פתולוגית** (Borderline-Pathological): הרמה הקיצונית ביותר, הכוללת פנטזיות בלתי נשלטות והתנהגויות כגון נכונות לבצע מעשים לא חוקיים עבור הדמות.

## ראו גם
* דימוי גוף

## לקריאה נוספת

* Hoffner, C. A., & Bond, B. J. (2022). Parasocial relationships, social media, and well-being. *Current Opinion in Psychology*.


## הערות שוליים

קטגוריה:פסיכולוגיה חברתית
קטגוריה:תקשורת המונים
אסילה

**אליס ואן איסביק** (בצרפתית ובהולנדית: **Alice Van Eesbeeck**; נולדה בשנת 1996 או בשנת 1997), המוכרת בשם הבמה **אסילה** (**Essyla**), היא זמרת ופזמונאית בלגית. היא התפרסמה בעקבות השתתפותה בעונה התשיעית של *The Voice Belgique*, שבה העפילה לשלב הגמר. בשנת 2026 נבחרה לייצג את  בתחרות הזמר של האירוויזיון עם השיר "Dancing on the Ice".

## שנותיה הראשונות
אסילה נולדה בעיר פרווה  שבמחוז בראבנט הוולונית  בוולוניה שבבלגיה. היא גדלה בסביבה בעלת השפעות מוזיקליות מגוונות, תוך חלוקת חייה בין פלנדריה, מקום מגוריו של אביה, לבין בראבנט הוולונית, מקום מגוריה של אמה. שם הבמה שלה, "אסילה", נגזר משמה הפרטי "אליס", באמצעות היפוך סדר האותיות.

את לימודיה הפורמליים במוזיקה רכשה במכון המלכותי הגבוה למוזיקה ולפדגוגיה בנאמור, IMEP. בתקופת נעוריה הושפעה בעיקר ממסורת השאנסון הצרפתי, ובהמשך הרחיבה את תחומי עיסוקה אל הג'אז, הפולק, הרוק והפאנק האמריקאיים, אשר שולבו בהדרגה בסגנונה האישי.

## קריירה
בשנת 2020, תחת שם לידתה, השתתפה אסילה בעונה התשיעית של *The Voice Belgique*, הגרסה הבלגית של זיכיון The Voice, והצטרפה לנבחרתה של הזמרת הבלגית טיף בארו. במסגרת התחרות הגיעה לשלב הגמר, שבו סיימה במקום השני, אחרי ז'רמי מקייזה, אשר לימים ייצג את  באירוויזיון 2022. קודם להשתתפותה בתוכנית, נטלה חלק בתחרות אירוויזיון למקהלות 2019 שנערכה בגטבורג שבשוודיה, כחברה במקהלת אלמקאליה, אשר ייצגה את בלגיה באירוע.

לאחר השתתפותה בתוכנית, החלה אסילה לבסס קריירת סולו, ובמקביל פעלה כזמרת ליווי עבור אמנים מוכרים בזירה הבלגית, ובהם טיף בארו והראפר בנ'דו. בשנת 2023 הוציאה את סינגל הבכורה שלה "Let You Go". באותה שנה פרסמה את המיני-אלבום הראשון שלה, *I'll Be Okay*, הכולל יצירות מקוריות. ב-19 בפברואר 2026 פורסם כי נבחרה לייצג את  בתחרות האירוויזיון לשנת 2026 עם השיר "Dancing on the Ice".

## דיסקוגרפיה
### מיני-אלבומים
* 2023: *I'll Be Okay*

## קישורים חיצוניים
* 

## הערות שוליים

קטגוריה:זמרות בלגיות
קטגוריה:משתתפי אירוויזיון 2026
קטגוריה:נציגי בלגיה באירוויזיון
קטגוריה:ילידות 1996
בית הכנסת בקאזאנלק

**בית הכנסת בקאזאנלק** (בבולגרית: **Cинагога в Казанлък**) היה בית כנסת אשר פעל בעיר קאזאנלק בבולגריה מ-1880 ועד 1950. ב-2024 נהרס המבנה.

## היסטוריה

הקהילה היהודית נוסדה בשלהי המאה ה-18 ומתועד כי באמצע המאה ה-19 התגוררו העיר 100 משפחות יהודיות. במהלך המלחמה העות'מאנית-רוסית הותקפו בני הקהילה על ידי תושבים מקומיים שפרעו בהם, והפרעות הסתיימו עם כניסת הצבא הרוסי לעיר. בראשית המאה ה-20 נמנתה קהילת קאזאלנק ברשימת 34 הקהילות המאורגנות בממלכת בולגריה ומנתה כ-300 נפשות.

בני הקהילה התפרנסו בעיקר ממסחר (אריגים, מכולת, קוסמטיקה, סניטציה), וב-1911 הוקם בנק עממי אשר שליש ממייסדיו היו יהודים. במהלך שנות ה-20 הייתה בעיר פעילות ציונית ענפה. בפרוץ מלחמת העולם השנייה נמנו בעיר כ 500 יהודים. לאחר החלת החוק להגנת האומה נשלחו גברי הקהילה לעבודות כפייה. ב-24 במאי 1943 גורשו יהודים מהעיר לגטו בעיר לום אשר לגדות הדנובה, והורשו לחזור לאחר הפיכת חזית המולדת בספטמבר 1944. מרבית היהודים עלו למדינת ישראל בין השנים 1947–1949. ב-28 במאי 1949 בשלהי גל העלייה, ערכה הקונסיסטוריה של יהודי בולגריה מפקד ובקאזאנלק נמנו 85 יהודים. בראשית המאה ה-21 לא התגוררו יהודים בעיר.

## המבנה
ב-1880 הוקם בית הכנסת ולצידו תלמוד תורה. בהמשך, נבנה במגרש גם בית ספר יסודי ופרו-גמנסיה של הקהילה. בית הכנסת היה בן שתי קומות ובקומתו השנייה שכנה עזרת הנשים. שער הכניסה אליו היה מצידו המערבי, ולצד המבנה שכנה חצר מרכזית גדולה. במבנה הותקנו שתי שורות בנות שישה חלונות גדולים. התפילות נוהלו בנוסח הספרדים. לאחר העלייה ההמונית ננטש בית הכנסת ולאורך השנים לא תוחזק והפך למבנה מסוכן. ב-2024 נהרס מבנה בית הכנסת. בית הספר היהודי אשר שכן באותו המגרש הועבר לרשות המקומית, הוסב לבית ספר תיכון עירוני ועבר שיפוץ נרחב. נכון ל-2026 פועל בו "בית הספר התיכון ע"ש ניקולה אוברשקוב" (בבולגרית: "ППМГ Никола Обрешков").

## הערות שוליים

קאזאנלק
קאזאנלק
זה לא נח

**"זה לא נֹח"** הוא שיר שכתב והלחין המוזיקאי שלום חנוך ונכלל באלבומו "מחכים למשיח", שיצא לאור ב-1985. השיר הוא אחד משיריו הבולטים באלבומו זה של חנוך.

במאי 2011 יצאה גרסת כיסוי לשיר, שביצע כפיר אפשטיין.

## רקע
חנוך אמר שבדומה לשירים רבים באלבומו זה, גם השיר "זה לא נח" משקף את תסכולו מאופן קבלת אלבומו הקודם, "חתונה לבנה", שזכה לביקורות מעורבות וגרם למשבר בקריירה המקצועית שלו.

דפנה ארמוני, אז זוגתו של חנוך ומי שהייתה עדה לכתיבת השיר בזמן אמת, מספרת שיום אחד, בעת שזה הכין סיגריה, ראתה בתו של חנוך שהוא לא משתמש בפילטרים ושאלה אותו מדוע. בתגובה, אמר לה חנוך ש"זה לא נוח". ברגע זה גמר אומר חנוך לקחת כלי כתיבה ולכתוב את השיר.

## תוכן
השיר עוסק באדם בשם נֹח, אשר חווה משבר שגורם לו להשתנות בעיני סובביו. בעצם מתן השם נח לאדם בשיר, באה לידי ביטוי גם דמותו המקראית של נח, אשר חווה את המבול.

## הערות שוליים

קטגוריה:שירי שלום חנוך
קטגוריה:שירים בעברית
קטגוריה:שירים שנכתבו על ידי שלום חנוך
קטגוריה:שירים שהולחנו על ידי שלום חנוך
קטגוריה:שירי 1985
קטגוריה:סינגלים מ-1985
קוסמו (זמר)

**בֶּנְיַמִין גדעון** (בגרמנית: **Benjamin Gedeon**; נולד ב-18 ביוני 2006), המוכר בשם הבמה **קוסמו** (**Cosmó**), הוא זמר-יוצר אוסטרי. בשנת 2026 נבחר לייצג את  בתחרות הזמר של האירוויזיון עם השיר "Tanzschein".

## שנותיו הראשונות
גדעון נולד בבודפשט שבהונגריה וגדל בעיירה הלבטרון שבחבל בורגנלנד באוסטריה. בגיל ארבע השתתף במסגרת חינוך מוזיקלי מוקדם בבית הספר המרכזי למוזיקה בנויזידל אם זה, ובגיל שש החל בלימודי פסנתר באותו מוסד. מגיל שלוש עשרה החל בלימודי פיתוח קול, ובמקביל החל לעסוק בכתיבת לחנים וטקסטים מקוריים. בתקופה זו פרסם יצירות ראשונות תחת שמו הפרטי, אשר הופקו באופן עצמאי.

## קריירה
בשנת 2020 השתתף בתוכנית *The Voice Kids* בגרמניה והודח לאחר שלב האודישנים השני. בשנת 2022 שב והשתתף בתוכנית, והעפיל לגמר העונה העשירית בהדרכת הזמר אלברו סולר. במסגרת הגמר ביצע שני שירים מן הרפרטואר של פרנק סינטרה.

לאחר השתתפותו בתוכנית הופיע בשני מופעים של סולר, בבמת הקזמטן  שבשלוסברג  בגראץ ובאולם גזומטר בווינה. בנוסף השתתף במופע הפתיחה של פסטיבל שטראנאכט אם נויזידלרזה (Starnacht am Neusiedlersee), בפסטיבל העממי של גולס ובפסטיבל טשארדקנפסט בהלבטרון. כן קיים קונצרט פסנתר בטירת קיטזה יחד עם המורה שלו גבהרד ראושר, ובמהלכו ניגן במקביל בשני פסנתרי כנף. באוקטובר אותה שנה נפגש עם מושל בורגנלנד.

ביולי 2021 זכה בתחרות **' למוזיקאים צעירים מבורגנלנד בקטגוריית זמרים-יוצרים, עם ביצוע קולי ופסנתר ליצירתו "Fall into Your Arms". בסתיו 2023 השתתף בתחרות ''Burgenland Song Challenge'' עם אותו שיר. לצורך הופעות חיות והקלטות אולפן הקים הרכב מוזיקלי מלווה. ב-15 בדצמבר 2025 הוכרז כי גדעון יתמודד בקדם האוסטרי לאירוויזיון 2026, **', עם השיר "Tanzschein" תחת שם הבמה קוסמו. בגמר שנערך ב-20 בפברואר 2026 זכה במקום הראשון, ובכך נבחר לייצג את  באירוויזיון 2026, שיתקיים בעיר וינה שבאוסטריה.

## דיסקוגרפיה
### מיני-אלבומים
* 2025: *From My Room*

## קישורים חיצוניים
* 

## הערות שוליים

קטגוריה:זמרים אוסטרים
קטגוריה:משתתפי אירוויזיון 2026
קטגוריה:נציגי אוסטריה באירוויזיון
קטגוריה:אוסטרים שנולדו ב-2006
חצות גשומה

**חצות גשומה** הוא ציור מאת צ'יילד האסאם, המוצג כיום ב. היצירה מדגימה את שילוב מאפייני האימפרסיוניזם עם תכנים עירוניים אמריקאיים, ומהווה דוגמה מובהקת להתגבשותו של האימפרסיוניזם האמריקאי.

## רקע

האסאם שילב ביצירתו את מאפייני האימפרסיוניזם האירופי עם יסודות ייחודיים לארצות הברית, ובכך תרם להתפתחות זרם האימפרסיוניזם האמריקאי. הוא הרבה לצייר סצנות עירוניות, אך גם נסע לאזורים כפריים כדי לתעד נופים טבעיים. בדומה לאימפרסיוניסטים האירופים, חקר את אותם מקומות בתנאי אור ומזג אוויר משתנים.

האמן עבד במרץ רב לאורך חייו והותיר גוף יצירה רחב היקף. הוא הפיק גם הדפסים מיצירותיו, מה שסייע להפצת שמו ולהצלחתו הכלכלית. מסעותיו כללו יעדים רבים ברחבי ארצות הברית וכן ביקורים באירופה, ושתי הסביבות השפיעו על יצירתו.

האסאם נחשב לאחד הציירים האמריקאים החשובים ביותר, ומילא תפקיד מרכזי בהפצת חזון האימפרסיוניזם לציבור. הצלחתו תרמה לעלייה בביקוש לאמנות אימפרסיוניסטית צרפתית בארצות הברית.
## תיאור היצירה

הציור מציג רכב הנע ברחוב עירוני בלילה גשום. פנסי רחוב משמאל זוהרים בעוצמה ומשאירים שובל אור המשתרע לאורך הבד. מי הגשם המכסים את הרחוב משקפים את האור ומפזרים אותו ברחבי הסצנה.

מימין מתמזגים בניינים גבוהים ועצים למסה כהה של צבע, שבה הפרטים מרומזים בלבד. בניגוד לסצנות העיר השוקקות המופיעות ביצירות אחרות של האסאם, כאן נדמה כי מרבית האנשים נותרו בבתיהם בשל הגשם הכבד. הפרספקטיבה ברורה, והקווים מתכנסים אל נקודת מגוז בחלק העליון השמאלי של הקומפוזיציה.
## פרשנות

ביצירה זו משלב האסאם חקר של אור ומזג אוויר עם חיי העיר. השתקפויות הפנסים על האספלט הרטוב יוצרות מצב רוח משתנה, ומדגימות כיצד ניתן להפיק אווירה שונה מאותו מרחב עירוני מוכר באמצעות שינויי תאורה ותנאים אקלימיים.

הציור ממחיש את יכולתו של האמן למזג סגנון שמקורו באירופה עם תוכן מקומי אמריקאי, וליצור גרסה ייחודית לאימפרסיוניזם שהתאימה לקהל בארצות הברית.

## הערות שוליים

קטגוריה:ציורי שמן
קטגוריה:ציורים מהמאה ה-19
קטגוריה:ציור אימפרסיוניסטי
קטגוריה:גשם באמנות
קטגוריה:צ'יילד האסאם: ציורים
ריינהסן

**ריינהסן** (בגרמנית: **Rheinhessen**) הוא אזור בקצה הצפון-מערבי של נהר הריין העליון, המשתרע על שטח של 1,336.19 קמ"ר, עם אוכלוסייה מוערכת של 645,156 נכון לשנת 2022. שתי הערים הגדולות ביותר הן מיינץ וורמס. האזור התקיים כפרובינציה בתוך הדוכסות הגדולה של הסה בין השנים 1816 ל-1919, ולאחר מכן בתוך מדינת העם הסה עד 1945, ומאז כמחוז במדינת ריינלנד-פלץ.

אזור ריינהסן ידוע גם בזכות ייצור היינות שמתקיים בו, באזור היין הגדול ביותר בגרמניה . ערים כמו אינגלהיים אם ריין מפורסמות בייצור היין שלהן. חמישית מאזור ריינהסן, שהוא גם הדל ביותר ביערות בכל גרמניה, נטועה בגפנים.
ממוזער|ריינהסן
ממוזער|קתדרלת סנט פיטר בוורמס

את עקבותיה של ההתיישבות היהודית ארוכת השנים באזור ניתן למצוא במקומות שונים, במיוחד בוורמס, שם נמצא בית הקברות היהודי העתיק ביותר באירופה ובית הכנסת בן כמעט אלף השנים.

## קישורים חיצוניים

*אתר אזור הריינהסן
*ריינהסן באתר היסטוריה אזורית

## הערות שוליים

קטגוריה:אירופה: אזורים
קטגוריה:גרמניה: אזורים
קטגוריה:יהדות גרמניה
קטגוריה:ריינלנד-פפאלץ: גאוגרפיה
יונתן ארצי

**יונתן ארצי** (נולד ב-21 באוקטובר 1989) הוא זמר-יוצר, כותב, מלחין, מפיק מוזיקלי, מעבד מוזיקלי ונגן ישראלי.

בנו של הזמר שלמה ארצי וגרושתו מילכה ארצי, אח של הסופרת והתסריטאית שירי ארצי ושל המוזיקאי בן ארצי.

ארצי כותב ומלחין את כל שיריו ומנגן על מספר כלים (גיטרה, פסנתר, בס, מנדולינה וכלים נוספים). הכלי המרכזי שלו הוא גיטרה.

בספטמבר 2025 הוציא את אלבום הבכורה שלו, "יש מבול".

## ביוגרפיה
ארצי החל לנגן ולכתוב שירים בגיל 13.

בין השנים 2013–2012 למד ברימון בית ספר למוסיקה. בשנים שלאחר מכן, המשיך ללמוד מוזיקה במסגרות שונות ובאופן פרטי.

ארצי היה חלק מהרכב ההופעות של יהונתן גפן כזמר וגיטריסט במשך שמונה שנים. בנוסף, מופיע ארצי שנים רבות יחד עם אחיו בן ארצי בהופעות משותפות.

במהלך שנותיו כמוזיקאי פעיל, לקח ארצי חלק כנגן וזמר בהרכבים נוספים.

בינואר 2020 יצא השיר "כל מה שתרצה" שכתב והלחין ארצי עבור אביו שלמה ארצי. זהו השיר הראשון של ארצי שראה אור.

באוגוסט 2023 הוציא ארצי את שירו "אם לכתוב שירים". ארצי כתב, הלחין והפיק את השיר. הוא מנגן בו על מרבית הכלים.

בינואר 2024 יצא השיר "עד שובך" שכתב והלחין ארצי ומבצעת מיקה קרני. ארצי הפיק ועיבד מוזיקלית את השיר ומנגן בו על מרבית הכלים.

בתחילת שנת 2024 יצא לרשתות השיר "ילדה שלי" שכתב והלחין ארצי לזכרה של נועם אברמוביץ', ששירתה כתצפיתנית בבסיס נחל-עוז ונרצחה בשבעה באוקטובר, אשר נכתב לבקשת הוריה, אדוה ויוסי אברמוביץ'.

באפריל 2024 הוציא ארצי את השיר "גיבורים" שכתב והלחין במהלך מלחמת חרבות ברזל. את השיר הפיק מוזיקלית גלעד שמואלי.

### אלבום הבכורה - יש מבול
ביולי 2025 הוציא ארצי את הסינגל הראשון ושיר הנושא מתוך אלבום הבכורה שלו - "יש מבול". השיר נכנס לפלייליסטים של תחנות הרדיו השונות (גלגלצ, רשת ג') וזכה להשמעות רבות.

באוגוסט 2025 הוציא סינגל שני מתוך אלבום הבכורה, "מים זורמים", בו משתתפת הזמרת שירה בן שמחון. השיר זכה גם הוא להשמעות ברדיו ונכנס לפלייליסט של רשת ג'.

בספטמבר 2025 הוציא ארצי את אלבום הבכורה שלו, "יש מבול". ארצי כתב והלחין את כל שירי האלבום, מנגן בו על מרבית הכלים וכתב את כל עיבודי המיתרים לשירים. לעיבודים המוזיקליים אחראי ארצי יחד עם גלעד שמואלי שהפיק מוזיקלית את האלבום.

מספר חודשים לאחר יציאת האלבום החל ארצי להופיע לראשונה לבדו ובליווי להקה משלו, לאחר שנים רבות של הופעות יחד עם ולצד אמנים אחרים.

את ארצי מנהל המוזיקאי עידן רייכל. החיבור בין השניים נוצר כאשר הגיע רייכל לאולפן של המפיק המוזיקלי גלעד שמואלי ושמע את האלבום של ארצי..

### כנגן
ארצי השתתף כנגן הקלטות גם בשירים של אמנים אחרים, בין היתר עידן רייכל, עידן עמדי ובניה ברבי.

### חיים אישיים
שירת בצבא בחיל המודיעין.

ארצי בוגר תואר ראשון בפילוסופיה ובפסיכולוגיה באוניברסיטת תל אביב.

נשוי לשחקנית רוני שטקלר.

## דיסקוגרפיה
### אלבומים
* 2025: יש מבול

### סינגלים
* 2023: אם לכתוב שירים
* 2024: עד שובך (עם מיקה קרני)
* 2024: גיבורים
* 2025: יש מבול
* 2025: מים זורמים (עם שירה בן שמחון)

## הערות שוליים

קטגוריה:זמרים ישראלים
קטגוריה:משפחת ארצי
קטגוריה:ישראלים שנולדו ב-1989
ג'נסיס רודריגז

**ג'נסיס רודריגז** (בספרדית: **Génesis Rodríguez**; נולדה ב-29 ביולי 1987) היא שחקנית אמריקאית.

## שנותיה הראשונות
רודריגז נולדה במיאמי, פלורידה. אימה, לואיזה קרולינה "קרול" פרז רודריגז, היא דוגמנית קובנית, ואביה, ג'וז לואיס רודריגז, הוא שחקן וזמר ונצואלי הידוע בכינוי "El Puma". הוריה התחתנו ב-1996.

## קריירה
רודריגז החלה את הקריירה שלה ב-2004 בסרט Prisionera בערוץ Telemundo ובהמשך שיחקה גם בדאם שוקולד (2004). רודריגז החלה לרקוד בתוכנית הוונצואלית El Club de Los Tigritos כשעוד הייתה ילדה וכשחזרה למיאמי היא החלה לשחק באופרת הסבון האמריקאית ימי חיינו. היא שיחקה בתוכנית זו מנובמבר 2005 עד ינואר 2006. בנוסף, היא השתתפה בתור שחקנית אורח בסדרת הריאליטי האמריקאית Top Chef, אך שיחקה גם בסרטים בשפה הספרדית.

היא השתתפה בדונה ברברה (2008-2009). היא שיחקה עם השחקן פול ווקר בסרט Hours שיצא בשנת 2013. היא גם ידועה בשל השתתפותה בסרט הפמליה (2010-2011) שיצא ברשת HBO.  סרטים נוספים שרודריגז שיחקה בהם כוללים את אדם על הקצה (2012), קאסה דה מי פאדרה (2012), למה לצפות כשאתם מצפים (2012), לביאות: מבצעים מיוחדים (2013), עומד אחרון (2013), סוכן הלילה (2026) ועוד.

ב-2012, רודריגז שיחקה בסרט קאסה דה מי פאדרה בתפקיד סוניה. בהמשך, ב-2013, היא שיחקה בסרט הפעולה האמריקאי עומד אחרון. ב-2014, רודריגז דיבבה את האני למון בסרט 6 גיבורים. בפברואר 2017, היא הופיעה בקליפ המוזיקה של רומאו סנטוס .

ב-2017, היא שיחקה בסרט פעם אחר פעם (2017) שיצא ברשת ABC.

## קישורים חיצוניים

* 

## הערות שוליים

קטגוריה:אמריקאים ממוצא ונצואלי
קטגוריה:מדבבות אמריקאיות
קטגוריה:שחקניות אמריקאיות
קטגוריה:אמריקאיות שנולדו ב-1987
דיוקן הצייר קלוד מונה

**דיוקן הצייר קלוד מונה** הוא דיוקן שמן על בד משנת 1875 של קלוד מונה מאת פייר-אוגוסט רנואר. הוא מוצג במוזיאון ד'אורסה בפריז. 

## תיאור היצירה
בציור זה רנואר אינו מבקש להציג דימוי אידיאלי של מונה כצייר. להפך, הוא יוצר דיוקן אישי וריאליסטי. מונה מחזיק פלטה ומכחולים, לבוש בבגדי עבודה וניצב בתנוחה נינוחה מאוד. הוא מפסיק את עבודתו ומביט לעבר חברו. דמותו בולטת על רקע האור החודר מן החלון בחדר ריק מרהיטים. האור מתרכז בפניו של הצייר ויוצר בהירות בראש המסה הכהה של בגדיו.

ברקע נראים ענפיו של עץ בעל עלים ארוכים וצרים, המזוהה כהרדוף, החודרים אל החלל שמעל ראשו של מונה. שילוב זה עשוי להתפרש כרמיזה הומוריסטית של רנואר לכתר דפנה, המעניק לדמות הילה סמויה. גם הכובע הקטן והעגול עשוי להיתפס בעת ובעונה אחת כאביזר לבוש יומיומי וכמעין הילה ציורית.

הדינמיות של היצירה מודגשת באמצעות מנעד גוונים מגוון וטיפול שונה במשיחות המכחול. בפנים נעשה שימוש במשיחות קצרות וצמודות היוצרות תחושת חיוניות, בעוד שבצדו הימני של הבד מופיעות משיחות ארוכות ומקבילות של צבע לבן אפרפר סמיך, המדגישות את הניגוד הסגנוני ואת הקומפוזיציה.

### קבלה וביקורת
בתערוכה האימפרסיוניסטית השנייה בשנת 1876 ראו כמה מבקרים בדיוקן זה יצירה הראויה לאמן גדול. ההתייחסות הארוכה והמפורטת ביותר פורסמה ביוני 1876 בידי אמיל זולא בכתב העת *Messager de l'Europe*. זולא סיכם את עבודתו של רנואר בניסוח נועז: "יצירתו ראויה לרמברנדט, ומוארת באורו הזוהר של ולאסקס."

## קישורים חיצוניים

## הערות שוליים

קטגוריה:דיוקנאות גברים
קטגוריה:פייר אוגוסט רנואר
קטגוריה:מוזיאון ד'אורסה: יצירות אמנות
קטגוריה:ציורי שמן
קטגוריה:ציורים מהמאה ה-19
קטגוריה:קלוד מונה
קבוצת המשבר הבין-לאומית

**קבוצת המשבר הבין-לאומית** (באנגלית: **International Crisis Group**; בקיצור: **ICG**) הוא ארגון בין-לאומי לא-ממשלתי (INGO) וצוות חשיבה ללא כוונת רווח שהוקם ב-1995. הארגון מורכב מקובעי מדיניות ומאקדמאים המבצעים מחקר וניתוח נתונים על משברים בינלאומיים. ה-ICG מגדירים את עצמם כארגון אשר "פועל למניעת מלחמות ולקביעת מדיניות שתבנה עולם של שלווה".

ה-ICG מספקים אזהרות מוקדמות דרך העלון שלהם CrisisWatch, עלון אשר כולל כלי למעקב אחר סכסוכים עולמיים. כלי זה נועד לזהות סיכוני הסלמה והזדמנויות לקידום שלום. ה-ICG מוגדר כארגון "ליברלי". הוא פועל בלמעלה מ-70 מוקדי סכסוך באפריקה, באסיה, באירופה, בארצות הברית ובקריביים. נכון לספטמבר 2023, ה-ICG מעסיקים 150 אנשים, ביניהם אקדמאים, אנשי דיפלומטיה, אנשי תקשורת ועוד.

## היסטוריה
הארגון הוקם בין 1994 ל-1995. הוא קיבל הון ראשוני מהטייקון היהודי-הונגרי-אמריקאי ג'ורג' סורוס, וסורוס תומך בארגון עד היום. נשיא פינלנד לשעבר מרטי אהטיסארי גם כן תמך פיננסית בארגון במרץ 1994.

בינואר 1995 אנשי עסקים בינלאומיים קיימו פגישה בלונדון, בה אישרו הצעה לתקציב שנתי של 8 מיליון דולר ול-75 עובדים במשרה מלאה בקבוצת המשבר הבין-לאומית. מ-1996 עד 1999, הארגון החזיק בכ-2 מיליון דולר ו-20 עובדים במשרה מלאה. ב-2017, תקציב הארגון עלה ל-17 מיליון דולר. הארגון קיבל גם מענקים מטעם ממשלות, חברות פרטיות ותורמים פרטיים. נכון ל-30 ביוני 2019, הארגון קיבל 43% מהמימון שלו ממענקי ממשלות, 31% מקרנות, 22% מהמגזר הפרטי ו-2% מתרומות פרטיות.

רוברט מאלי, יועץ בכיר בממשל אובמה, הפך לנשיא ולמנכ"ל של ICG בינואר 2018. הוא נותק מקמפיין הבחירות של אובמה במאי 2008, כאשר נודע לציבור כי היה בקשרי שיח עם הארגון הפלסטיני החמוש חמאס, המוגדר על-ידי מחלקת המדינה של ארצות הברית כארגון טרור.

ל-ICG הייתה תרומה מהותית בקידום הסכם המעצמות על תוכנית הגרעין האיראנית ב-2015.

## ארגון
נשיאת הארגון היא קומפורט ארו, והמטה שלו ממוקם בשדרת לואיז 235, בריסל, בלגיה. לארגון משרדים נוספים בוושינגטון די. סי., בניו יורק ובלונדון.

נכון לספטמבר 2023, ישנם כ-44 חברים בקבוצת המשבר הבין-לאומית. סוסנה מלקורה שרת החוץ של ארגנטינה לשעבר, הצטרפה אל הארגון בשנת 2021.

## ביקורת
ב-2005, הקרן השוודית "ONG הבינלאומית לשלום ומחקר עתידי" טענה כי לדירקטוריון של ICG יש קשרים הדוקים עם ממשלות מערביות, ללא חוקרים עצמאיים וללא מסגרת תאורטית סטנדרטית אובייקטיבית.

באפריל 2013, ה-ICG נתנו "פרס על מרדף שלום" (In Pursuit of Peace Award) לנשיא מיאנמר לשעבר תיין סיין, וזאת אף על פי שארגון זכויות האדם Human Rights Watch הוציאו דו"ח המעיד על טיהור אתני בידי ממשלתו של סיין.

## קישורים חיצוניים
* 

## הערות שוליים

קטגוריה:ארגונים בין-לאומיים לא-ממשלתיים
קטגוריה:בלגיה: ארגונים
המתרחצת (צ'יילד האסאם)

**המתרחצת** הוא ציור שמן על בד מן השנים הראשונות של המאה העשרים מאת הצייר האמריקאי צ'יילד האסאם, מן הבולטים באימפרסיוניזם האמריקאי. היצירה מציגה דמות נשית עירומה בטבע, ומשקפת את מגמת ההתקרבות של האמן אל שפת הצבע והאור של האימפרסיוניזם הצרפתי, ובכלל זה זיקה לעבודתו של קלוד מונה.

## תיאור היצירה

במרכז הקומפוזיציה מתוארת אישה צעירה, אשתו של האמן, בעת רחצה בנוף מיוער. הדמות ממוקמת בפינה השמאלית התחתונה של הבד, בתנוחת קונטרה פוסטו רכה. גוון עורה הבהיר מודגש באמצעות אור עדין, בעוד שלצדה מתנשאים עצים גבוהים בגווני אדמה עמוקים היוצרים ניגוד אנכי ברור. ברקע נראים מים בגווני כחול עזים, המשמשים מסגרת צבעונית לדמות ומושכים את עין הצופה.

## פרשנות

היצירה מדגימה שליטה בציור הדמות ובטיפול באור ובצבע. משיכות המכחול מעניקות לפני השטח איכות חיה ותוססת, ואילו הניגוד בין הקימורים הרכים של הגוף לבין הקווים האנכיים של העצים יוצר מתח קומפוזיציוני מאוזן. מסגור העירום בגווני הכחול של המים מוסיף ממד לירי ואינטימי, המשלב תחושת טבעיות עם רמז לחושניות מודעת.

הציור נוצר בתקופה שבה פלטת הצבעים של האסאם הלכה והתבהרה והתקרבה לגוונים פסטליים, בדומה לאימפרסיוניזם הצרפתי. בחירת הנושא, דמות נשית בטבע, מבטאת זיקה לאידיאל האימפרסיוניסטי של תיאור הטבע במיטבו. האסאם שילב יסודות אירופיים עם הקשר אמריקאי מקומי, ובכך תרם לעיצובו של זרם האימפרסיוניזם האמריקאי.

## הערות שוליים

קטגוריה:ציורי שמן
קטגוריה:ציורים מהמאה ה-20
קטגוריה:ציורי עירום
קטגוריה:עצים בציורים
קטגוריה:נשים בציור
קטגוריה:ציור אימפרסיוניסטי
קטגוריה:צ'יילד האסאם: ציורים
הלוואה בערבות המדינה

**הלוואה בערבות מדינה** היא מנגנון פיננסי שבו המדינה מתחייבת לערוב לחלק מהחוב של עסק כלפי גוף מממן (בדרך כלל בנק), במטרה להקל על עסקים קטנים ובינוניים לקבל מימון בנקאי שאחרת לא היה מוענק להם.

## רקע
עסקים קטנים ובינוניים (עסקי SME) מהווים את עמוד השדרה של הכלכלה הישראלית — כ-99% מכלל העסקים בישראל — אך נתקלים לעיתים קרובות בקשיי מימון בנקאי בשל היעדר בטחונות מספיקים או היסטוריית אשראי קצרה. כדי לפתור בעיה זו, מעניקות ממשלות בעולם ובישראל ערבויות שמאפשרות לבנקים להלוות לעסקים בסיכון נמוך יותר.

## מנגנון הפעולה
במסגרת הלוואה בערבות מדינה:

* המדינה ערבה לעד **80%–85%** מסכום ההלוואה
* הבנק נושא בסיכון של 15%–20% בלבד
* העסק מקבל ריבית נמוכה יותר ותנאים גמישים יותר
* אין צורך בבטחונות ריאליים מלאים (נכסים, ערבים)

## מסגרת חוקית בישראל
בישראל פועל המנגנון מכוח:
* **[[משרד האוצר]]** ו**[[משרד הכלכלה]]** — המממן והמפקח על התוכניות
* **[[הסוכנות לעסקים קטנים ובינוניים]]** — הגוף הממשלתי האחראי
* **קרן הסיוע לעסקים** — מנהלת את תיקי הערבויות

## תוכניות עיקריות

### תוכנית ערבות לעסקים קטנים
מיועדת לעסקים עם מחזור שנתי של עד 25 מיליון ₪. סכום הלוואה מקסימלי: 500,000 ₪. תקופה: עד 7 שנים.

### תוכנית ערבות לעסקים בינוניים
מיועדת לעסקים עם מחזור של עד 100 מיליון ₪. סכום הלוואה מקסימלי: 2 מיליון ₪.

### תוכנית סיוע לעסקים בעת משבר
הופעלה בעת משבר הקורונה (2020–2021) ולאחר מלחמת חרבות ברזל (2023–2024). איפשרה מתן ערבויות מהירות לעסקים פגועים.

## תנאי זכאות נפוצים

* עסק רשום בישראל
* ותק של לפחות שנה אחת (בחלק מהתוכניות)
* אין חובות פתוחים לרשויות המס
* הגשת דוחות כספיים מסודרים
* מטרת ההלוואה: פיתוח עסקי, ציוד, הון חוזר, הרחבה

## השוואה בינלאומית
מנגנון דומה קיים במדינות רבות:

* **ארצות הברית** — תוכנית SBA (Small Business Administration)
* **בריטניה** — Enterprise Finance Guarantee (EFG)
* **גרמניה** — KfW Bankengruppe
* **ישראל** — רשות העסקים הקטנים והבינוניים

## ראו גם

* אשראי
* רשות העסקים הקטנים והבינוניים
* תכנון עסקי

## קישורים חיצוניים
* הסוכנות לעסקים קטנים ובינוניים
* 

## הערות שוליים

קטגוריה:אשראי
יום גשום, בוסטון

**יום גשום, בוסטון** הוא ציור שמן על לוח מאת הצייר האמריקאי צ'יילד האסאם, מן התקופה המוקדמת של הקריירה שלו. היצירה מציגה סצנה עירונית בבוסטון ביום גשום, ומשקפת את עיסוקו המתמשך של האמן בהשפעות האור, ההשתקפות והאווירה במרחב האורבני.

## רקע

האסאם החל את דרכו האמנותית כשוליה בבית מלאכה לחריטת עץ בבוסטון, ובשנות השמונים של המאה ה-19 כבר הוגדר במדריך העיר כ"אמן". בתקופה זו עבד בעיקר כמאייר, אך במקביל פיתח עיסוק עצמאי בציור באוויר הפתוח. לאחר נישואיו לקתלין מוד דואן בשנת 1884 עבר להתגורר בשדרות קולומבוס שבמרכז בוסטון. הסביבה העירונית החדשה אפשרה לו להתמקד בתיאור חיי העיר העכשוויים. לדבריו, ריתקו אותו במיוחד המדרכות הרטובות מאספלט והאופן שבו הן שיקפו את תנועת העוברים והשבים וכלי הרכב. בתקופה זו אימץ עקרונות טונליסטיים והתמקד ביצירת דימויים ריאליסטיים בעלי גוונים מאופקים, המדגישים את השפעת האטמוספירה בשעות בין ערביים או בגשם.

## תיאור היצירה

הציור מציג מבט סמוך לביתו של האמן. ברקע נראים מבנים עירוניים, ובראשם מגדל השעון של תחנת הרכבת בוסטון ופרובידנס, המשמש מוקד קומפוזיציוני ומעניק תחושת עומק ופרספקטיבה. לאורך שדרות קולומבוס נעים כרכרות וקרונות חשמלית לעבר בוסטון קומון, בעוד הולכי רגל מתקדמים על המדרכות ומתכנסים תחת מטריותיהם. פני הרחוב הרטובים משקפים את האור ואת תנועת העיר, וממחישים את עניינו של האסאם באפקטים של השתקפות ובשינויים טונליים עדינים.

## פרשנות והשוואות

היצירה מדגימה את משיכתו של האסאם לתיאור עיר בגשם ולחקר האור המלאכותי והטבעי במרחב האורבני. אף כי אמנים צרפתים, ובראשם קלוד מונה, עסקו קודם לכן בהשפעות דומות של מזג אוויר ואור, בזירה האמריקאית נחשב עיסוק זה לחדשני. הציור קשור קשר הדוק ליצירה אחרת של האסאם, "שדרות קולומבוס, יום גשום" משנת 1885, ואף ייתכן ששימש לה השראה. בשתי היצירות בולטת נטייתו של האמן לשלב תיאור מדויק של מקום מזוהה עם טיפול אווירתי המדגיש תחושת זמן ומזג אוויר.

## תולדות הבעלות

היצירה הוצגה ונכללה באוספים פרטיים שונים בארצות הברית, ובהם אוספי משפחת רוקפלר. בשנת 2018 נמכרה במכירה פומבית בניו יורק.

## הערות שוליים

קטגוריה:ציורי שמן
קטגוריה:ציורים מהמאה ה-19
קטגוריה:גשם באמנות
קטגוריה:סוסים באמנות
קטגוריה:צ'יילד האסאם: ציורים
Who's That Girl (שיר של יורית'מיקס)

"**?Who's That Girl**" (בעברית: "**מי זאת הבחורה הזאת?**") הוא שיר של צמד הפופ הבריטי יורית'מיקס. השיר נכתב על ידי חברי הלהקה אנני לנוקס ודייוויד א. סטיוארט והופק על ידי סטיוארט.

בבריטניה, הסינגל יצא ביולי 1983, כמה חודשים לפני צאת אלבום האולפן השלישי שלהם, "Touch", שבו גם הופיע השיר. בצפון אמריקה, השיר יצא כסינגל השני מתוך "Touch", ולא יצא כסינגל עד אפריל 1984.

## וידאו קליפ
בווידאו קליפ מופיעה לנוקס בתפקיד אישה החושדת בבן זוגה. הקליפ שודר פעמים רבות ב-MTV, והדגיש עוד יותר את התדמית של לנוקס כג'נדר בנדר. בקליפ לנוקס מופיעה גם כזמרת במועדון לילה שמבצעת את השיר וגם כגבר בקהל. בסוף הסרטון, ניתן לראות את שתי הדמויות שלנוקס משחקת, האישה והגבר, כשהן מתנשקות.

## השיר במצעדים

## קישורים חיצוניים
* 
* 20px "'''?Who's That Girl'''", באתר המוזיקה Discogs **(באנגלית)**
* 30px "'''?Who's That Girl'''", באתר המוזיקה Genius **(באנגלית)**
* 20px "'''?Who's That Girl'''", באתר המוזיקה Spotify **(באנגלית)**
* 44px "'''?Who's That Girl'''", באתר המוזיקה אפל מיוזיק **(באנגלית)**
* 20px "'''?Who's That Girl'''", באתר המוזיקה SoundCloud **(באנגלית)**
* "'''?Who's That Girl'''", באתר המוזיקה SecondHandSongs **(באנגלית)**

## הערות שוליים

קטגוריה:שירים באנגלית
קטגוריה:שירי יורית'מיקס
קטגוריה:סינגלים בהוצאת RCA רקורדס
קטגוריה:שירי גל חדש
דייוויד פלאנט

**דייוויד פלאנט** (באנגלית: **David Plant**; 29 במרץ 1783 – 18 באוקטובר 1851) היה פוליטיקאי אמריקאי שכיהן כחבר בית הנבחרים של ארצות הברית מטעם מדינת קונטיקט.

## ביוגרפיה
פלאנט נולד ב-29 במרץ 1783 בסטרטפורד שבקונטיקט. הוא למד באקדמיה האפיסקופלית בצ'שייר, קונטיקט, והשלים את לימודיו במכללת ייל בשנת 1804. לאחר מכן למד משפטים בבית הספר למשפטים בליצ'פילד, והוסמך כעורך דין בשנת 1804. הוא עסק בעריכת דין בסטרטפורד ומונה לשופט בבית המשפט לענייני ירושה של מחוז פיירפילד.

פלאנט היה חבר בבית הנבחרים של קונטיקט בשנים 1817–1820, ושימש כיושב הראש הראשון שלו בשנים 1819 ו־1820. הוא כיהן כחבר הסנאט של קונטיקט בשנים 1821 ו־1822. בשנה שלאחר מכן מונה לסגן מושל קונטיקט, תפקיד שבו החזיק עד שנת 1827.

בשנת 1827 נבחר כחבר בית הנבחרים של ארצות הברית מטעם הסיעה האנטי-ג'קסונית לקונגרס ה־20, וכיהן מ־4 במרץ 1827 עד 3 במרץ 1829. בשנת 1828 לא ביקש להיבחר מחדש כתומך של ג'ון קווינסי אדמס, אך קיבל מספר קטן של קולות כמועמד ג'קסוניאני, כפי שאירע גם בבחירות לתפקיד המושל בשנים 1825 ו־1826. לאחר מכן שב לעסוק בעריכת דין בקונטיקט.

דייוויד פלאנט נפטר בסטרטפורד שבקונטיקט ב-18 באוקטובר 1851 ונקבר בבית העלמין הקהילתי הקונגרגציונלי.

## קישורים חיצוניים
* 
* 

קטגוריה:אמריקאים ילידי קונטיקט
קטגוריה:סגני מושלי קונטיקט
קטגוריה:חברי בית הנבחרים של ארצות הברית מקונטיקט
קטגוריה:חברי בית הנבחרים של ארצות הברית מטעם המפלגה הלאומית הרפובליקנית
קטגוריה:אמריקאים שנולדו ב-1783
קטגוריה:אמריקאים שנפטרו ב-1851
פורמולה 2 עונת 2026

**עונת 2026 בפורמולה 2** היא העונה העשירית של אליפות הפורמולה 2 המאורגנת על ידי הפדרציה הבינלאומית לרכב (FIA). קטגוריית מרוצי הפורמולה 2 מדורגת כרמה השנייה של מרוצי מכוניות גלגל-פתוח אחרי הפורמולה 1 בהתאם לתוכנית השלבים הגלובלית. אירועי האליפות מתנהלים במקביל לאירועים נבחרים של הקטגוריה הבכירה.

## קבוצות ונהגים

## רשימת מרוצים

## שיטת הניקוד
הנקודות ניתנות לעשרת הנהגים המהירים במרוץ המלא ולשמונת הנהגים המהירים במרוץ הספרינט. שתי נקודות נוספות ניתנות לנהג המזנק מהפול פוזישן במרוץ המלא. נקודה נוספת מוענקות לנהג שקובע את זמן ההקפה המהירה בכל אחד משני המרוצים, בתנאי שסיים באחד מעשרת המקומות הראשונים.

הזינוק למרוץ הספרינט נקבע בהתאם לסדר הסיום של מרוץ הפתיחה, כאשר שמונה המקומות הראשונים נקבעים בסדר הפוך לתוצאות שמונה הנהגים הראשונים במרוץ הפתיחה, כך שנהג שהגיע למקום שמיני במרוץ הפתיחה יזנק מהמקום הראשון במרוץ הספרינט. לא מוענקות נקודות נוספות על זינוק מהפול פוזישן במרוץ זה.
### מרוץ מלא

### מרוץ ספרינט

## הערות שוליים

קטגוריה:עונות בפורמולה 2
קטגוריה:תחרויות ספורט מוטורי ב-2026
סבר סיטי

**סבר סיטי** (ברוסית: ** СберСити**) היא נפה חכמה הנמצאת בבנייה בנפת קונצבו במערב מוסקבה.

## תיאור
ב-2019, החלה בנייתו של רובע עסקים ומתחם מגורים חדש במוסקבה, סבר סיטי. שטח הפיתוח משתרע על פני 461 דונם, ועד שנת 2032 ייבנו בו 5 מיליון מטרים רבועים של נדל"ן. זה כולל: משרדים, בנייני דירות, בניינים נמוכים, בתי ספר, גני ילדים, מרפאות, בית מגורים גריאטרי, תחנת כיבוי אש, תחנת משטרה, מרינה ומלון.
שטח סבר סיטי ממוקם 3 ק"מ מכביש הטבעת של מוסקבה. האתר הראשי של סבר סיטי צמוד לכביש נובוריז'סקוי מצפון.

אוכלוסיית סבר סיטי תעמוד על 65,000 איש. במקביל, ייווצרו 70,000 מקומות עבודה, וכ-30% מהשטח יהיו פארקים וכיכרות.

באפריל 2024, רובע המגורים הראשון הוקם בסבר סיטי. ביולי 2024, הופיעו התושבים הראשונים בסבר סיטי.
## תחבורה
ב-2027 אמורה להיפתח תחנת המטרו רובליובו-ארכנגלסקאיה בשטח סבר סיטי, בקו בעל אותו שם . קו המטרו החדש יחבר את סבר סיטי למוסקבה סיטי.

## קישורים חיצוניים

* 

## הערות שוליים

קטגוריה:סברבנק
קטגוריה:מוסקבה: כלכלה
קטגוריה:מוסקבה: מבנים
רחל (סרט)

שמאל|ממוזער|250px|כרזת הסרט רחל

**רחל** (נקרא גם **אחת מול רבים**) הוא סרט קולנוע ישראלי בשחור-לבן שביים, הפיק וכתב נורי חביב ב-1960. הסרט נחשב לסרט הנאו-ריאליסטי הישראלי הראשון, והסרט הישראלי הראשון שהוגבל לצפייה לפי גיל. כיום הסרט נחשב סרט אבוד.
## עלילה
הסרט מבוסס על סיפורו של ריצ'רד או'הייר. מכיוון שהסרט אבוד, העלילה ידועה רק מתיאורים בעיתונות התקופה ומתקציר שפרסם מאיר שניצר. לפיהם, רחל היא נערה צעירה שאינה יודעת הרבה על החיים, שהוריה ממררים את חייה והיא מחליטה לעזוב את הבית ולחיות בעיר הגדולה. שם היא נקלעת לעולם הפשע, מתיידדת עם עבריינים, מעורבת בהברחת חשיש ונכנסת להריון. היא ננטשת על ידי החבר העברין שלה וחוזרת לרחוב. בסופו של דבר מתאהב בה קצין משטרה, ורחל והשוטר יוצאים יחד לכפר.
## הפקה
הסרט צולם בחיפה ברחובות האמיתיים של העיר, בהשפעת הנאו-ריאליזם האיטלקי של אותה תקופה. חביב בחר לצלם בשחור-לבן, על אף ניסיונו הקודם בצבע בסרט "באין מולדת" (1956). הסרט הופק בתקציב נמוך מאוד, וכמעט כל שחקניו היו חסרי ניסיון מקצועי — תוצאה של קשיים כלכליים שנקלע אליהם חביב לאחר הפסדיו בהפקה הקודמת.

הדיאלוגים נכתבו על ידי מאיר זרחי. לתפקיד הראשי בחר חביב ב**רחל טטרקו**, רקדנית בלט מנהריה. השחקן המקצועי היחיד בהפקה היה **דוד רם**, שחקן תיאטרון שגילם את השוטר.

## הצנזורה וסערת הבכורה
חביב הגיש את הסרט למועצה לביקורת סרטים, ובראשה אשר הירשברג, שהחליטה לאסור את הקרנתו לחלוטין. הנימוקים שהועלו כללו תיאור רחובות "מלוכלכים", סמים, רצח ותכנים מיניים. חביב פנה לעיתונות, והעולם הזה פרסם ב-6 ביוני 1960 את כתב ההגנה שלו כנגד גזר דין הצנזורה.

שבוע לאחר מכן נדון הסרט בוועדת הפנים של הכנסת. סגן שר הפנים ישראל שלמה בן-מאיר סיכם את הדיון בקביעה שאין סיבה לאסור את הסרט. בעקבות הדיון אושרה הקרנתו — אולם לראשונה בתולדות המדינה הוגבל גיל הצפייה בסרט ישראלי: "רחל" הותר להצגה מגיל 16 בלבד.

הקרנת הבכורה נערכה ב-17 ביולי 1960 בקולנוע אופיר בתל אביב. ביקורות העיתונות היו קשות: "הארץ" כתב כי הסרט "גרוע מבחינה אמנותית", "דבר" קבע כי "העיבוד הטכני פרימיטיבי שבפרימיטיבי", ו"מעריב" כתב כי הסרט "טבוע כולו בחותם של פרימיטיביות משוועת".

## גורל הסרט
מיד לאחר הקרנת הבכורה נעלם הסרט מבתי הקולנוע. הנגטיב וכל העותקים נעלמו בנסיבות לא ברורות. ב-1962 דווח לחביב כי הייתה פריצה לסטודיו שלו בהרצליה ובין היתר נגנב הנגטיב. ארכיון הסרטים הישראלי בירושלים ניסה בעבר לאתר את הסרט, אך ללא הצלחה. יש הטוענים כי היעלמות הסרט אינה מקרית.

## מקומו בתולדות הקולנוע הישראלי
רחל" נחשב לאחד מניסיונות הראשונים לייצר ריאליזם חברתי אורבני בקולנוע הישראלי. בשונה מרוב הסרטים שהופקו עד אז בארץ, שעסקו במלחמת העצמאות ובציונות, "רחל" התמקד בשוליים האפלים של החברה הישראלית. שניצר מציין כי בעיות ההפקה החלו עם סירובם של השלטונות להכיר בסרט כסרט ישראלי, מה שגרר קשיים כספיים ניכרים.

## קישורים חיצוניים

* 

## הערות שוליים

קטגוריה:סרטי 1960
קטגוריה:סרטים ישראליים משנת 1960
קטגוריה:סרטים ישראליים
קטגוריה:סרטים אבודים
קטגוריה:סרטי שחור-לבן ישראליים
עניבה קולומביאנית

**עניבה קולומביאנית** (בספרדית: **corbata colombiana**) או **חתך עניבה** (בספרדית: **corte de corbata**) היא שיטה אכזרית במיוחד להוצאה להורג בעינויים, או לחלופין להתעללות בגופה לאחר המוות. השיטה כוללת חיתוך האזור שבין הצוואר לקו הלסת התחתונה של הקורבן ומשיכת שרירי הלשון כך שיבלטו החוצה מתוך החתך. שיטה זו הופיעה לראשונה בתקופת מלחמת האזרחים בקולומביה שאירעה בין 1948 ל-1958, תקופה אשר ידועה בכינוי "האלימות" (La Violencia). כיוון שגופת הקרבן הייתה מונחת במקומות ציבוריים, הוצאה להורג בשיטה זו הייתה דרך של לוחמה פסיכולוגית שנועדה לזעזע ולהרתיע.

דרך הוצאה להורג זו הייתה אחת מני דרכים אכזריות רבות שתועדו בתקופת מלחמת האזרחים. שיטות נוספות כללו רצח אישה הרה, עקירת העובר מרחמה והנחתו על גופתה בעוד שהרוצחים היו משתילים תרנגול בתוך הרחם; כריתת איבר המין של הקורבן ותחיבתו לתוך פיו; "חיתוך אגרטל הפרחים" (corte de florelo) בו גפיו של הקורבן היו נכרתות ונתחבות סביב לגו כך שידמו פרחים המונחים באגרטל; ואף טכניקות שבמקור שימשו להכנת דגים למאכל, כגון picar para tamal (ביתור איברי הקורבן בעודו בחיים) ו-bocachiquiar (ביצוע חתכים מרובים בגופו של הקורבן, בדומה לצורה בה מכינים את דג ה"בוקה צ'יקו"  לבישול). המטרה אותה רצו הרוצחים להשיג בביצוע שיטות אלו הייתה עשיית דה-הומניזציה לקורבן והשפלתו.

המצאת השיטה מיוחסת לעיתים בטעות לפושע וברון הסמים פבלו אסקובר, ונטען שחברי קרטל מדיין, שבראשו עמד, הוציאו להורג יריבים רבים תוך שימוש בשיטה זו. בשנות ה-90 עלתה שוב שיטה זו לכותרות לאחר שבמשפט הרצח של או. ג'יי. סימפסון טענו עורכי דינו כי אשתו המנוחה, ניקול בראון סימפסון, נרצחה על ידי סוחרי סמים שהתכוונו לרוצחה בשיטה זו, אך טענה זו נדחתה עקב חוסר בראיות.

## ראו גם
* עיט של דם
* נקלייסינג

## קישורים חיצוניים
* עניבה קולומביאנית, בבלוג "מה השואה?", פוסט שפורסם ב-4 ביוני 2013 לרגל יום השנה להוצאתו להורג של אפריין גונזלס טלז , אחד ממנהיגי הפלגים החמושים במהלך מלחמת האזרחים

## הערות שוליים

קטגוריה:שיטות הוצאה להורג
קטגוריה:מלחמת האזרחים בקולומביה
מינהל המכס הפדרלי של גרמניה

**מינהל המכס הפדרלי של גרמניה** (בגרמנית: **Bundeszollverwaltung**) הוא רשות המכס של הרפובליקה הפדרלית של גרמניה. נוסף על תפקידו כרשות מכס, הוא משמש כיחידת ביצוע ומינהל פיסקלי של הממשל הפדרלי, ופועל במסגרת משרד האוצר הפדרלי. השירות הוקם בשנת 1949 בגרמניה המערבית. ייעודו כולל גביית מיסים פדרליים, אכיפת דרישות תשלום מטעם הממשל הפדרלי ותאגידים סטטוטוריים פדרליים, פיקוח על תנועת סחורות חוצת גבולות לשם הבטחת עמידה באיסורים ובהגבלות הקבועים בדין, וכן מניעת העסקה בלתי חוקית.

## תפקידים
שירות המכס, כחלק מן המינהל הפיסקלי (Finanzverwaltung), מופקד על הבטחת זרימת ההכנסות ממכסי סחר פדרליים וממסים עקיפים (מסי בלו), ובהם מס על אלכוהול, מס חשמל, מס טבק, מס אנרגיה ועוד — לרבות מס הבירה, שהכנסותיו מועברות למדינות הפדרציה הגרמנית. בנוסף, השירות אחראי לגביית הכנסות המיועדות לאיחוד האירופי: 75% מכלל הכנסות המכס מועברות לאיחוד האירופי, ואילו 25% נותרות בידי הממשלה הפדרלית לכיסוי הוצאות הגבייה.

שירות המכס אחראי לפיקוח על יבוא, מעבר (טרנזיט) ויצוא של סחורות, וכן לאכיפת הוראות האמנה בדבר סחר בין-לאומי במינים של חיות בר וצמחי בר הנתונים בסכנת הכחדה (CITES). בין תפקידיו המרכזיים נמנים מניעת יבוא או יצוא בלתי חוקי של כלי נשק, סמים וחומרים מסוכנים אחרים, וכן של פריטים אסורים נוספים.

### סמכויות אכיפה
שירות המכס הפדרלי מפעיל זרוע אכיפה האמונה על פיקוח על תנועת סחורות אל תוך האיחוד האירופי, דרכו וממנו, בהתאם לדיני המכס. לצד זאת, הוא ממלא תפקידי שיטור גבולות, סמכויות שיטור כלליות בתחום התעבורה, והגנה על המדף היבשתי של גרמניה בים הצפוני ובים הבלטי — ובפרט פיקוח על זכויות כרייה וחיפוש תת-ימיות.

כמו כן, השירות מוביל את המאבק בהעסקה בלתי חוקית ובהלבנת הון. הזרוע הימית של המכס, בשיתוף רשויות נוספות, מהווה חלק ממשמר החופים הפדרלי של גרמניה. גורמי האכיפה של השירות פועלים בתיאום הדוק עם משטרות המדינות (Länder) והמשטרה הפדרלית, והם נחשבים לרשויות אכיפה לכל דבר, לרבות השתתפות במאבק בטרור.

### סמכויות ביצוע (גבייה ואכיפת חובות)
שירות המכס הפדרלי מופקד גם על אכיפת דרישות תשלום מטעם הממשלה הפדרלית ותאגידים ציבוריים פדרליים, כגון סוכנות התעסוקה הפדרלית (Bundesagentur für Arbeit). לעובדי השירות מוקנות סמכויות הדומות לאלה של הוצאה לפועל, לרבות עיקול מיטלטלין ונכסי מקרקעין ומימושם.

### יחידת המודיעין הפיננסי (FIU)
הרשות המרכזית לחקירות עסקאות פיננסיות, מנתחת דיווחים על פעילות חשודה במסגרת חוק הלבנת הון.

## ראו גם
* רשות המסים בישראל
* שירות הכנסות הפנים

## קישורים חיצוניים
* 

## הערות שוליים

קטגוריה:גרמניה: ארגונים משטרתיים
קטגוריה:ממשלת גרמניה
קטגוריה:רשויות מכס
תורסטן פריי

**תורסטן פריי** (בגרמנית: **Thorsten Frei**; נולד ב־8 באוגוסט 1973) הוא פוליטיקאי גרמני מטעם המפלגה הנוצרית-דמוקרטית הגרמנית (CDU) המכהן משנת 2025 כשר הפדרלי למשימות מיוחדות וכראש הקנצלרות הפדרלית. קודם לכן שימש בתפקידי הנהגה בכירים בסיעת CDU/CSU בבונדסטאג, ובין השנים 2004–2013 כיהן כראש עיריית דונאואשינגן.

## ביוגרפיה
פריי נולד בשנת 1973. בשנת 1993 השלים את לימודיו התיכוניים בגימנסיה Scheffel בבאד זאקינגן (Abitur), ולאחר מכן שירת שירות צבאי בסיסי במסגרת הבריגדה הפרנקו-גרמנית (1993–1994). בשנים 1994–1999 למד משפטים באוניברסיטת פרייבורג, וסיים את לימודיו בהצלחה עם בחינת המדינה הראשונה. בשנים 1999–2001 התמחה בבית המשפט האזורי ולדסהוט-טינגן, ובשנת 2001 עבר את בחינת המדינה השנייה במשפטים. בשנים 2001–2002 עבד כעורך דין.

### קריירה פוליטית
#### תחילת הדרך
בשנים 2002–2004 שימש חבר מועצה ממשלתית במשרד המדינה של באדן-וירטמברג וכיועץ אישי לשר המדינה לעניינים אירופיים. במקביל החל את פעילותו הפוליטית המקומית במסגרת ה־CDU.

בשנים 2004–2013 כיהן כראש עיריית דונאואשינגן, תפקיד שבמסגרתו צבר ניסיון בניהול מוניציפלי ובהובלת מדיניות מקומית.

#### הבונדסטאג והנהגת הסיעה
מאז 2013 מכהן כחבר ההבונדסטאג מטעם סיעת CDU/CSU.

בין השנים 2018–2021 שימש כסגן יו"ר הסיעה, והיה אחראי על תחומי מדיניות הפנים והמשפט. בשנים 2021–2025 כיהן כמזכיר הפרלמנט הראשון של הסיעה (Parlamentarischer Geschäftsführer), תפקיד מרכזי בתיאום פעילותה הפרלמנטרית של הסיעה ובהובלת האסטרטגיה שלה בבונדסטאג.

בשנת 2025 מונה לשר הפדרלי למשימות מיוחדות ולראש הקנצלרות הפדרלית תפקיד בכיר בממשלת גרמניה, האמון על תיאום עבודת הממשלה ועל ניהול לשכת הקנצלר.

### פעילות פוליטית במסגרת המפלגה
לצד תפקידיו הציבוריים, מילא פריי שורה של תפקידים מפלגתיים:
* 1999–2004: חבר מועצת העיר וראש סיעת CDU במועצת העיר באד זאקינגן.
* 2001–2004: יו"ר מחוז ה־CDU בוואלדסהוט.
* 2006–2016: יו"ר המדינה של איגוד הפוליטיקה המקומית של ה־CDU בבאדן-וירטמברג.
* משנת 2007: סגן יו"ר המדינה של ה־CDU בבאדן-וירטמברג.
* 2009–2019: חבר מועצת המחוז ויו"ר סיעת ה־CDU במועצת מחוז שוורצוואלד-באר.
* 2017–2025: יו"ר מחוז ה־CDU שוורצוואלד-באר.

### חיים אישיים
פריי משתייך לכנסייה הקתולית. הוא נשוי ואב לשלושה ילדים.

## קישורים חיצוניים
* 

## הערות שוליים

קטגוריה:נוצרים רומים-קתולים גרמנים
קטגוריה:עורכי דין גרמנים
קטגוריה:פוליטיקאים גרמנים
כל ההתחלות קשות

**כל ההתחלות קשות** (במקורו: **כל התחלות קשות**) הוא פתגם עברי שמקורו במדרשי התנאים. הביטוי מתייחס אל ההתמודדות של מי שנכנס למערכת חדשה, ומדגיש שהקושי הרב שהוא חווה תואם את השלב הראשוני, ועשוי לפחות בהמשך הדרך. בהקשרו המקורי, התחלת קיום מצוות, דומה הביטוי לביטוי אחר, מצווה גוררת מצווה. פתגמים בעלי משמעות דומה קיימים גם בשפות אחרות.
## מקורות הביטוי
במכילתא דרבי ישמעאל מובא ההיגד כדרשה על הפסוק בספר שמות: "וְעַתָּה, אִם שָׁמוֹעַ תִּשְׁמְעוּ בְּקֹלִי, וּשְׁמַרְתֶּם אֶת בְּרִיתִי...": . דרשה זו מופיעה במספר מקורות מדרשיים מלקטים.

הדרשה זכתה לפרסום בין היתר משום שהיא מובאת בפירוש רש"י לתורה, בעיבוד מסוים:: 
## פרשנות
* מהר"ל מפראג מסביר את הקושי בהתחלה משום שיש בה שינוי ההרגלים: 
* בספר ראשית חכמה מנמק את הדבר בהתמודדות עם הקליפות : 

## קישורים חיצוניים
*נחמיה אלוני, כל התחלות קשות (בעמ' 28–29)
* 
## הערות שוליים

קטגוריה:אמרות חז"ל
קטגוריה:מתן תורה